
R A P O R T

asupra propunerii legislative pentru modificarea şi completarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. Plx.263/2017 din 01 septembrie 2017, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.263/2010 privind sistemul unitar de pensii publice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.230/11.04.2017)

· avizul nefavorabil al Consiliului Economic şi Social (nr.1783/04.04.2017)

· avizul nefavorabil al Comisiei pentru buget, finanţe şi bănci (nr.4c-2/759/11.04.2018)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/332/04.09.2017)

· avizul nefavorabil al Comisiei pentru egalitatea de şanse pentru femei şi bărbaţi (nr.4c-17/1360/19.09.2017)

· punctul de vedere, negativ, al Guvernului (nr.588/02.05.2017).

   Propunerea legislativă are ca obiect de reglementare completarea Legii nr.263/2010 privind sistemul unitar de pensii publice, cu modificările şi completările ulterioare, prin introducerea unui nou articol, art.1692, în sensul recalculării pensiilor stabilite anterior datei de 1 ianuarie 2011 pe baza stagiului de cotizare de 20 de ani, utilizat la stabilirea iniţială a pensiei pentru persoanele care au realizat stagii de cotizare în condiţiile art.30 alin.(1) lit. a) din lege.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Dezbaterile au avut loc în şedinţa comisiei din  24 aprilie 2018. 

La lucrările comisiei şi-au înregistrat prezenţa 22 deputaţi, din totalul de 22 membri ai comisiei.

Raportul comisiei a fost adoptat cu majoritate de voturi pentru, 4 voturi împotrivă şi 2 abţineri.
Propunerea legislativă a fost respinsă de Senat în şedinţa din 26 iunie 2017.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.

În urma finalizării dezbaterilor, Comisia propune Plenului Camerei Deputaţilor respingerea propunerii legislative întrucât nu se justifică adoptarea unei noi reglementări prin care să se recalculeze pensiile stabilite anterior datei de 01 ianuarie 2011 deoarece de-a lungul timpului au fost adoptate mai multe acte normative în scopul asigurării egalităţii de tratament între pensionari şi în plus efortul financiar necesar aplicării măsurilor propuse ar fi considerabil, cu consecinţe majore asupra sustenabilităţii sistemului public de pensii.

PREŞEDINTE,



SECRETAR,


Adrian Solomon



VIOLETA RĂDUŢ


Întocmit,

Consilier parlamentar Elena Anghel 

